חדשות טובות לתושבי רעננה: העיר בשרון היא השנייה ליהנות מתשתית הסיבים של חברת IBC (אנלימיטד, בה שותפה חברת החשמל). ל-TheMarker נודע כי אתמול בלילה החלו עבודות פרישת תשתית הסיבים החדשה בפינת הרחובות אחוזה ומוצקין, הצטלבות רחובות שנמצאת במרכז העיר. IBC מתכוונת להיכנס לפרישה מהירה בעיר ולהציע לצרכנים גלישה אולטרה-מהירה על בסיס סיב-אופטי.

חברת IBC החלה פעילות מסחרית אמיתית רק לפני כחודש, כשהחלה לחבר בנייני מגורים בבאר שבע, אך קצב הפרישה וההצטרפות של לקוחות הוא עוד איטי. מלבד זה, החברה חיברה במסגרת ניסוי כמה בתים בעיר טירת הכרמל, וכן חיברה שני בניינים מסחריים בפארק מת"ם בחיפה, ושם דווקא יש הצטרפות מהירה של לקוחות עסקיים. כעת כאמור גם רעננה מצטרפת. סך הכל לחברה, עשרות עד מאות לקוחות ראשונים.

ההצעה העסקית של IBC היא לקו אינטרנט במהירות 100 מגה-ביט לשנייה, סימטרי. מחיר קו כזה כולל ספקית אינטרנט, עומד על כ-125 שקל לחודש. מספר ספקיות אינטרנט פעילות כעת במיזם כאשר השתיים הבולטות הן אקספון וטריפל סי.

עברו לתצוגת גלריה עובדי חברת IBC ברעננה, אתמול

חברת IBC סובלת עוד ממחלות ילדות רבות: הפרישה אינה מהירה מספיק, לטענת הספקיות. כמו כן, החברה אינה מספקת ראוטרים וכך נוצר חסם ללקוחות בזק ו-HOT לנטוש (הן כן מספקות ללקוח ראוטר WiFi). גם המודל התמחורי אינו מאפשר מבצעי הצטרפות כמו 12 חודשים ראשונים במחיר מופחת. הדבר יוצר מראית עין כאילו השירות יקר מזה של בזק - למרות שאין הדבר כך. בנוסף, שום חברה אינה מספקת עדיין שירותי טלפון וטלוויזיה על בסיס תשתית הסיבים - וזהו עוד חסם נטישה של לקוחות בזק ו-HOT.

אתגר נוסף של IBC, אולי הכי גדול של החברה - הוא שעד כה לא הצטרפו למיזם ספקיות האינטרנט הגדולות: 013 נטוויז'ן ו-012 סמייל. מ-IBC נמסר בתגובה: "החברה החלה לפני כחודשיים בחיבור לקוחות פרטיים ועסקיים בצורה נרחבת בבאר שבע וטירת הכרמל. עד היום חוברו מאות לקוחות שמשתמשים ונהנים לא רק מחוויית הגלישה המהירה והסימטרית, אלא גם מהמהפכה הצרכנית של הפורטל של החברה. הלקוחות מתחברים בלחיצה על העכבר תוך שקיפות מלאה ותחרות אמיתית בין הספקים. בשבועות הקרובים, בנוסף לרעננה, תחל פרישה של ערים נוספות במרכז ובצפון המדינה בנוסף לערים הקיימות".